Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 69/14)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Giresun Tombul Fındığı”

EU-nro: PDO-TR-02419 – 26. huhtikuuta 2018

SAN (X) SMM ( )

1. [SAN:n tai SMM:n] nimi tai nimet

”Giresun Tombul Fındığı”

2. Jäsenvaltio tai kolmas maa

Turkki

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

”Giresun Tombul Fındığı” on Corylus avellana L. -lajin hasselpähkinä. Sitä pidetään kaupan kuorellisena ja kuorittuna. Kuorittu pähkinä voi olla käsittelemätön tai paahdettu.

Istutetuista lajikkeista lajikkeen ”Giresun Tombul Fındığı” osuuden on oltava vähintään 90 prosenttia. Lajikkeita ”Sivri Fındık”, ”Kalınkara Fındık” ja ”Palaz Fındık” saa olla enintään 10 prosenttia.

Giresun Tombul Fındığı -hasselpähkinän kuori on pyöreä, melko heleä, ruskea, kärjestään hieman nukkainen ja sivuiltaan litistynyt. Pähkinänydin on pyöreä. Se ei ole kuitumainen. Siemenkuoren päällyskerros on vaalean heleä. Siemenkuori ei painu ytimeen, ja se voidaan poistaa helposti.

Taulukko 1.

Joitakin Giresun Tombul Fındığı -hasselpähkinän fyysisiä ominaisuuksia.

Eritelmät Kuorimattomat Kuoritut käsittelemättömät Kuoritut paahdetut Koko (leveyshalkaisija, mm) Suuri 16 –18 13 –15 13 –15 Keskisuuri 14 –16 11 –13 11 –13 Pieni 12 –14 9 –11 9 –11 Kosteus, % Enintään 7 6 3 1 kg / kuivattujen hedelmien lukumäärä – 500 –700 – Pähkinän kuoren paksuus (mm) Vähintään – enintään 0,70 –1,25 – – Pähkinänydinten suhde, % Vähintään – enintään 47,5 –55 – – Siemenkuoren kuorittavuus, % Vähintään – enintään – – 90 –100





Taulukko 2.

Joitakin Giresun Tombul Fındığı -hasselpähkinän kemiallisia ominaisuuksia.

Eritelmät Kuorimattomat Kuoritut käsittelemättömät Kuoritut paahdetut Hedelmän kokonaisrasvasuhde, % Vähintään – enintään 56,0 –68,0 56,0 –68,0 57,0 –70,0 Hedelmän kokonaisproteiinisuhde, % (kerroin, N = 6,25) Vähintään – enintään 14,0 –21,0 14,0 –21,0 14,4 –21,6 Öljyhappo, % (g/100 g öljyä) Vähintään – enintään 77,0 –85,0 77,0 –85,0 – E-vitamiini (mg/100 g öljyä) Vähintään – enintään 28,0 –45,0 28,0 –45,0 –

Aistinvaraiset ominaisuudet:

Käsittelemättömänä ja paahdettuna Giresun Tombul Fındığı -hasselpähkinän maku, flavori ja aromi ovat suussa hyvin intensiiviset. Hasselpähkinä on helppo pureskella eikä jätä suuhun kuivaa tunnetta. Pähkinäöljy erottuu selvästi. Suuhun ei myöskään jää kitkerää makua.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Giresun Tombul Fındığı -hasselpähkinää viljellään laajaperäisissä perinteisissä hedelmätarhoissa rinnemailla, joskus pengerretyillä mailla. Lajiketta viljellään monirunkoisina pensaina puutarhoissa, jotka eivät saa sijaita yli 750 metrin korkeudessa.

Kaikkien vaiheiden, kuten istutus, lannoitus, leikkaus, sadonkorjuu, kuoriminen ja kuivaaminen, on tapahduttava 4 kohdassa määritellyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Giresun Tombul Fındığı -hasselpähkinöiden pakkauksiin on kirjoitettava tai painettava helposti luettavasti ja lähtemättömästi seuraavat tiedot:

— yrityksen toiminimi ja osoite, lyhytnimi ja osoite tai rekisteröity tavaramerkki

— erän numero

— tuotteen nimi: Giresun Tombul Fındığı

— nettopaino

— seuraava logo:

— autenttisuuden takaava virallinen hologrammi.

4. Maantieteellisen alueen tarkka rajaus

Giresun Tombul Fındığı -hasselpähkinän tuotanto-, korjuu-, varastointi-, kuorimis-, lajittelu- ja kokoluokittelualue käsittää Giresunin ja Trabzonin provinsseissa seuraavat alueet:

a) Giresunin provinssissa: Piraziz, Bulancak, Dereli, Keşap, Espiye, Yağlıdere, Tirebolu, Güce, Doğankent, Görele, Çanakçı, Eynesil ja Giresun.

b) Trabzonin provinssissa: Beşikdüzü ja Vakfıkebir.

Kaikki näiden alueiden kylät kuuluvat tuotantoalueeseen.

Edellä mainittujen sijaintien maantieteelliset koordinaatit: välillä 37°50’ ja 39°12’ itäistä pituutta sekä 40°07’ja 41°08’ pohjoista leveyttä.

Kaavio 1: Giresun Tombul Fındığı -hasselpähkinän tuotantoalue käsittää alla esitetyn osan Giresunin ja Trabzonin kunnista.

5. Yhteys maantieteelliseen alueeseen

Giresun Tombul Fındığı -hasselpähkinän tärkeimpiä ominaispiirteitä ovat erityinen maku ja aromi, korkea öljypitoisuus, pähkinän kuoren paksuus, pähkinänydinten korkea osuus ja siemenkuoren kuorittavuus. Nämä johtuvat sekä luontoon että ihmiseen liittyvistä tekijöistä.

Hasselpähkinät jaetaan Turkissa kahteen laatuluokkaan: Giresun ja Levant. Laatuluokkaan Giresun (”Premium” eli 1. luokka) määritetään ainoastaan kyseisellä maantieteellisellä alueella viljellyt hasselpähkinät, ja ne ostetaan viljelijältä korkeampaan hintaan. Muualla Turkissa viljellyt pähkinät määritetään laatuluokkaan Levant (”Secondary” eli 2. luokka).

Luontoon liittyvät tekijät

Giresun Tombul Fındığı -hasselpähkinöiden ominaisuuksiin vaikuttavista tekijöistä tärkein on ilmasto. Luontoon liittyvät tekijät vaikuttavat pähkinän kuoren paksuuteen, korkeaan kuorintasaantoon (pähkinänydinten korkea osuus) ja siemenkuoren helppoon kuorittavuuteen paahdettaessa.

Ilmasto

Alueella vallitsee kostea subtrooppinen ilmasto: kesät ovat lämpimiä ja kosteita, talvet puolestaan viileitä ja kosteita. Vuotuinen keskilämpötila on Giresunin provinssissa 14,1°C. Tammi-huhtikuussa keskilämpötila on 7,1–11,3°C ja kesä-elokuussa 20,1–23,2°C. Nämä lämpötilat ovat hasselpähkinäpuiden kukinnan ja Giresun Tombul Fındığı -hasselpähkinän kehittymisen ja kypsymisen kannalta optimaalisia. Giresunin alueella keskimääräinen vuotuinen tuulennopeus on 4,3 km/h. Tuuli ja lämpötila ovat erityisen tärkeitä pölytyksen ja hedelmöityksen aikana, ja niillä on suora vaikutus pähkinänmuodostukseen ja hedelmän kehittymiseen. Giresunissa on sadepäiviä keskimäärin 160,6. Keskisadanta on 1 401 mm vuodessa. Auringonpaistetunteja on päivässä 2,6–3,4 kesä–elokuussa. Tämä sademäärä ja päivittäinen auringonpaisteen määrä riittävät, jotta pähkinät saavuttavat asianmukaisen vähimmäispainon, rasvasuhteen ja rasvahappokoostumuksen. Auringonpaistetunnit varmistavat korkean öljyhappopitoisuuden, E-vitamiinipitoisuuden ja aromit.

Kosteus

Ilman suhteellinen kosteus on 76–76,3 prosenttia hedelmien kehittymisen ja kypsymisen aikaan. Tämä suhteellinen kosteus vaikuttaa myös hasselpähkinän laatuun hedelmän biokemiallisen rakenteen (rasva, proteiini, flavori) kehittyessä. Tällaisen ilmankosteuden ansiosta Giresun Tombul Fındığı -hasselpähkinän kuoresta tulee ohuempi, ja kuori on siksi helppo poistaa.

Maaperä

Giresunin alueen maaperä täyttää hasselpähkinän viljelyn vähimmäisedellytykset. Hasselpähkinäpensaat kasvavat parhaiten syvässä, hedelmällisessä ja vettä hyvin läpäisevässä maassa, jonka pH on 6,0–7,5. Sopiva maalaji on esimerkiksi hiekkainen savi. Maaperän ominaisuudet vaikuttavat Giresun Tombul Fındığı -hasselpähkinän ydinten kokoon ja pähkinän kuoren paksuuteen.

Inhimilliset tekijät

Hasselpähkinöitä on viljelty Giresunin ja Trabzonin provinsseissa jo hyvin kauan aikaa. Viljelijät ovat jo pitkään valinneet ja kasvullisesti lisänneet genotyyppejä. ”Giresun Tombul Fındığı” on paikallinen lajike, joka on syntynyt luonnollisen valinnan ansiosta. Tämän lajikkeen osuus on ollut 90 prosenttia kasvatetuista lajikkeista sen ominaisuuksien, kuten maun, sadon, pähkinän ohuen kuoren sekä siemenkuoren helpon poistettavuuden vuoksi. Muita lajikkeita istutetaan ainoastaan pölytystä varten.

Korjuu

Tuottajat pystyvät määrittämään korjuuajan asianmukaisesti tarkkailemalla suojuslehtien kellastumista, pähkinän kuoren muuttumista ruskeaksi (punertavaksi) (¾ pähkinän kuoresta), lajikkeille ominaisen aromin ja maun kehittymistä sekä terttujen putoamista maahan. Toinen sadonkorjuuperuste on se, että hasselpähkinöiden kosteuspitoisuuden on oltava alle 30 prosenttia. Asianmukainen tuleentuminen on erittäin tärkeää kemiallisten ominaisuuksien, kuten rasva- ja proteiiniarvojen, sekä fysikaalisten ominaisuuksien, kuten pähkinän kuoren värin, saannon ja kuorittavuuden, kehittymisen kannalta.

Sadonkorjuu tapahtuu ravistelemalla oksia ja poimimalla pähkinät maasta tai poimimalla pähkinät käsin. Pähkinät korjataan kuorineen ja asetetaan pelloille kuivumaan, kunnes niiden vesipitoisuus on 12 prosenttia. Tämän jälkeen pähkinät erotetaan kuorista koneellisesti ja kuivaamista jatketaan, kunnes pähkinänydinten vesipitoisuus laskee alle 6 prosentin. Giresun Tombul Fındığı -hasselpähkinän viljelijät ovat noudattaneet tällaisia korjuumenetelmiä satojen vuosien ajan ja käyttävät uusia teknologioita (esimerkiksi kuorien erottamiseksi) vain, jos ne eivät vaikuta hedelmän ominaisuuksiin.

Eritelmän julkaisutiedot

(tämän asetuksen 6 artiklan 1 kohdan toinen alakohta)

–

(1) EUVL L 343, 14.12.2012, s. 1.